題高彥敬山村圖卷
作者：周密
朝代：宋

paragraphs: 我昔遊七閩，百嶺爭𡽱嶪。
白雲漲川原，深谷如積雪。
又游天姥岑，幽磴緣曲折。
長林翳寒日，十里行落葉。
轉頭五十年，遐想正愁絕。
開圖意忽動，戃怳生內熱。
何當駕松广，分我翠一疊。
弁陽我所廬，見謂山水窟。
漂零媿楸檟，歲月老薇蕨。
平生阮遥集，足痹屐齒折。
何當賦歸田，初志遂所愜。
懷哉復懷哉，清夢繞林樾。